เงินบาทเปิดตลาด 32.28/29
ธนาคารกรุงศรีอยุธยา รายงาน เงินบาทเปิดตลาดที่ระดับ 32.28/29 ทรงตัวในระดับเดียวกันกับเย็นวานนี้
20 ก.ค. 2553

ธนาคารกรุงศรีอยุธยา รายงาน เงินบาทเปิดตลาดที่ระดับ 32.28/29 ทรงตัวในระดับเดียวกันกับเย็นวานนี้
นักบริหารเงินธนาคารกรุงศรีอยุธยา กล่าวว่า เงินบาทเปิดตลาดเช้านี้ที่ระดับ 32.28/29 บาท/ดอลลาร์ ทรงตัวในระดับเดียวกันกับช่วงปิดตลาดเย็นวานนี้ เนื่องจากยังไม่มีปัจจัยใหม่ที่ส่งผลกระทบต่อตลาด ขณะที่ค่าเงินในภูมิภาคปรับตัวเล็กน้อยแต่เป็นแบบผสมผสาน
"ค่อนข้างนิ่งมาก ขณะที่ภูมิภาคขยับนิดหน่อยโดยรวมถือว่าไม่มาก นักลงทุนเล่น sideway" นักบริหารเงิน กล่าว
เนื่องจากนักลงทุนไม่อยากถือครองเงินสกุลใดมากเป็นพิเศษ โดยรอดูปัจจัยในช่วงวันศุกร์ ได้แก่ การทดสอบความแข็งแกร่งของสถาบันการเงินในสหภาพยุโรป
สำหรับความเคลื่อนไหวของค่าเงินสกุลหลักต่างประเทศ เงินเยนอยู่ที่ระดับ 86.95/96 เยน/ดอลลาร์ ปรับตัวอ่อนค่าเล็กน้อยจากระดับ 86.92/94 เยน/ดอลลาร์ ส่วนเงินยูโรล่าสุดอยู่ที่ 1.2954/2956 ดอลลาร์/ยูโร ปรับตัวอ่อนค่าเช่นกันจากระดับ 1.2962/2969 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวแกว่งตัวในกรอบแคบๆ ระหว่าง 32.25-32.35 บาท/ดอลลาร์